b'\n_START_ARTICLE_\nAir\xc4\xabtes iela (R\xc4\xabga)\n_START_SECTION_\nV\xc4\x93sture\n_START_PARAGRAPH_\nS\xc4\x81kotn\xc4\x93ji ielai, kas sniedz\xc4\x81s no Beberbe\xc4\xb7u ielas l\xc4\xabdz Zolit\xc5\xabdes ielai (tagad\xc4\x93jam Kurzemes prospektam), nebija nosaukuma. 1935. gada 16. apr\xc4\xabl\xc4\xab iela tika nosaukta par Air\xc4\xabtes ielu. V\xc4\x81cu okup\xc4\x81cijas laik\xc4\x81 ielas nosaukums bija Airitestra\xc3\x9fe._NEWLINE_Da\xc4\xbca v\xc4\x93sturisk\xc4\x81s apb\xc5\xabves ielas nep\xc4\x81rnumuru pus\xc4\x93 nav saglab\xc4\x81jusies, tur tagad atrodas lielveikals "Maxima" (Kurzemes prospekt\xc4\x81 141) un satiksmes autobusu galapunkts "Imanta".\n_START_SECTION_\nIelas raksturojums\n_START_PARAGRAPH_\nAir\xc4\xabtes iela ir 510 metrus gara iela Imantas rietumu da\xc4\xbc\xc4\x81, \xc4\x81rpus Kurzemes prospekta loka. T\xc4\x81 s\xc4\x81kas krustojum\xc4\x81 ar Kurzemes prospektu blakus Imantas autobusu galapunktam un dispe\xc4\x8deru punktam un virz\xc4\x81s zieme\xc4\xbcrietumu virzien\xc4\x81 k\xc4\x81 vienas joslas grants seguma iela (\xc4\xabs\xc4\x81 posm\xc4\x81 l\xc4\xabdz Imantas autobusu dispe\xc4\x8deru punkta teritorijai iela ir divu joslu asfalt\xc4\x93ta iela un tika izveidota autobusu kust\xc4\xabbas nodro\xc5\xa1in\xc4\x81\xc5\xa1anai). Pie Kurzemes prospekta iela savienojas ar R\xc4\x81vas ielu. Virzoties dzi\xc4\xbc\xc4\x81k savrupm\xc4\x81ju apb\xc5\xabves teritorij\xc4\x81 iela savienojas ar Dunalkas ielu, krustojas ar Ziedo\xc5\x86a ielu. Air\xc4\xabtes iela beidzas krustojum\xc4\x81 ar Beberbe\xc4\xb7u ielu iepret\xc4\xab Norde\xc4\xb7u\xe2\x80\x94Kalnciema k\xc4\x81pu gr\xc4\x93das me\xc5\xbea mas\xc4\xabvam.\n_START_SECTION_\nSabiedriskais transports\n_START_PARAGRAPH_\nAir\xc4\xabtes ielas s\xc4\x81kumposm\xc4\x81 (aptuveni 130 m, gandr\xc4\xabz l\xc4\xabdz Dunalkas ielai) kurs\xc4\x93 21., 36., 37. un 41. mar\xc5\xa1ruta autobusi. Visu mar\xc5\xa1rutu autobusi Air\xc4\xabtes iel\xc4\x81 kurs\xc4\x93 tikai vien\xc4\x81 virzien\xc4\x81, iela tiek izmantota k\xc4\x81 autobusu apgrie\xc5\xa1an\xc4\x81s aplis.'